1. klase

**Modulis: Plaukstošas attiecības**

**Tēma: Draudzība**

**Tēmas atsegums**

**Tēmas apguve strukturēta trīs nodarbībās:**

1. Kādas īpašības piemīt labam draugam?

2. Kā rīkojas labi draugi?

3. Vai draugi strīdas?

**Tēmas apguves mērķi**

***Zināšanas: veicināt priekšstatu veidošanos par to,***

* kādi tikumi nepieciešami labam draugam;
* ka veselīga draudzība ir pozitīva, tajā valda sirsnīga attieksme pret otru cilvēku un tā neliek otram cilvēkam justies vientuļam vai atstumtam;
* kā rīkojas labi draugi;
* ka draugus nevar pamest nelaimē un tiem jācenšas palīdzēt;
* cik liela nozīme ir draudzībai, lai spētu justies laimīgs un drošībā;
* kā saprast, vai draudzība liek justies nelaimīgam un nav patīkama;
* kādi tikumi nepieciešami, lai atrisinātu konfliktus draugu starpā;
* kāpēc konflikti draugu starpā jārisina, un kas varētu atgadīties, ja tos nerisina;
* kādus paņēmienus izmantot, lai atrisinātu konfliktus.

***Morālās prasmes: sekmēt šādu morālo ieradumu veidošanos skolēnos:***

* atpazīt labu draugu tikumus;
* būt par uzticamu, līdzjūtīgu un godīgu draugu;
* palīdzēt draugiem un citiem līdzcilvēkiem;
* atpazīt un izkopt sevī labās īpašības;
* spēt risināt konfliktus mierīgā un cieņpilnā ceļā;
* rūpēties par izveidoto draudzību un līdzcilvēkiem.

**Tēmā aplūkotās vērtības un tikumi**

|  |  |  |
| --- | --- | --- |
|  | **No Pamatizglītības standarta** | **Papildus no programmas “e-TAP”** |
| **Vērtības** | Cilvēka cieņa, ģimene, brīvība | Cilvēks, mīlestība, rūpes, atbildība, saskaņa |
| **Tikumi** | Laipnība, godīgums, līdzcietība, savaldība | Draudzīgums, līdzjūtība, izpalīdzība, empātija, pateicīgums, atvērtība jaunajam |

**Tikumu praktizēšanas iespējas**

* Vai skolā ir iespējams palīdzēt citiem bērniem draudzēties? Tās var būt īpašas spēles vai aktivitātes, vienaudži-mediatori u. tml. Ja skolā nav šādu iespēju, skolotājs varētu iedvesmot bērnus ko tādu aizsākt?
* Bērni varētu apņemties mēģināt sadraudzēties ar kādu jaunu bērnu tuvākajās dienās vai arī salabt ar kādu, ar kuru viņi bija sastrīdējušies.
* Skolā varētu arī organizēt “sadraudzības pasākumu”, kurā bērni varētu kaut ko piedāvāt viens otram kā draudzības apliecinājumu (mazu dāvaniņu, kādu dziesmiņu dziedāt vai tml.).